**VEDTÆGT**

**For samarbejde mellem menighedsråd i Kgs. Lyngby Provsti, Helsingør Stift**

**om**

**Lyngbykirkernes Suppekøkken**

**§ 1. Aftalens parter og hjemsted**

Denne aftale indgås mellem alle menighedsråd i Kgs. Lyngby Provsti, Lyngby-Taarbæk Kommune, Helsingør Stift.

Stk. 2. Grundlaget for aftalen er ”Lov om Menighedsråd” §42a og 42a samt §5. stk. 6-7 og §17g stk. 4 i ”Lov om folkekirkens økonomi”.

 Stk. 3. Samarbejdet med Kirkens Korshær sker i henhold til Økonomilovens §2.

**§ 2. Formål**

Samarbejdet har til formål at sikre de økonomiske forudsætninger for, at drive Lyngbykirkernes Suppekøkken. Driften sker i samarbejde med Kirkens Korshær. Målet er at skabe og opretholde et sted, hvor udsatte medborgere kan få et billigt måltid mad, em kop kaffe og mulighed for samvær med andre mennesker.

Samarbejdet flytter ikke hverken ansvar eller kompetencer fra det enkelte menighedsråd.

**§ 3. Beskrivelse af samarbejdsprojektet**

Lyngbykirkernes Suppekøkken sætter diakonien i provstiet på dagsordenen og samarbejdet med Kirkens Korshær betyder, at det udsatte medmenneske sættes i centrum.

Lyngbykirkernes Suppekøkken drives primært af frivillige og med en leder ansat 20 timer om ugen. Lederen er ansat af Kirkens Korshær, som har ekspertisen i ansættelse og omsorg for denne type medarbejdere.

Lyngbykirkernes Suppekøkken har åbent 3 dage om ugen i tidsrummet 17.00-20.00.

**§ 4. Økonomi**

Udgiften til samarbejdet afholdes af provstiudvalgskassen jf. §17g stk. 4 i ”Lov om folkekirkens økonomi”.

**§ 5. Tilsyn og opløsning**

Provstiudvalget fører tilsyn med samarbejdsprojektet.

 Stk. 2. Der orienteres om samarbejdsprojektet ved budgetsamrådet i provstiet.

Stk. 3. Enhver tvist om forståelsen eller fortolkningen af nærværende vedtægt eller om samarbejdet i henhold til vedtægten kan indbringes for biskoppen til afgørelse.

Stk. 4. Vedtægten for samarbejdsprojektet kan ændres, ligesom samarbejdsprojektet kan bringes til ophør, ved beslutning på budgetsamråd i henhold til ”Økonomiloven” §5 stk. 6.

Stk. 5. Ved ophør af samarbejdet føres ligningsmidler tilbage til Kgs. Lyngby Provsti og øvrige beløb tilfalder Kirkens Korshær.

**§ 6 Ikrafttræden**

Samarbejdet i henhold til denne vedtægt har været en realitet siden regnskabsår 2015 og blev ved starten aftalt på budgetsamrådet i 2014 med virkning fra regnskabsåret 2015.

Vedtægten fremlægges til vedtagelse på budgetsamrådet i 2017, så det eksisterende samarbejdes formalia bringes i orden.

**§ 7. Offentliggørelse**

Denne vedtægt offentliggøres på Helsingør Stifts hjemmeside. Desuden kan den fås ved henvendelse til Kgs. Lyngby Provsti, Christian X’s Alle 118, 2800 Kgs. Lyngby.

Vedtaget på budgetsamråd den 6. september 2017.